b'\n_START_ARTICLE_\nMezgovnica\n_START_SECTION_\nZgradba mezgovnih obto\xc4\x8dil\n_START_PARAGRAPH_\nMezgovna obto\xc4\x8dila se za\xc4\x8dnejo kot slepi konci najmanj\xc5\xa1ih mezgovnic \xe2\x80\x93 mezgovnih lasnic (limfnih kapilar). Njihov endotelij je zelo prepusten in vanje intersticijska teko\xc4\x8dina kot limfa vdira iz okolnega tkiva, \xc4\x8de je tlak v tkivnem intersticiju dovolj visok. Med celicami endotela limfnih kapilar so medceli\xc4\x8dni stiki, navidez podobni gumbkom, ki sestojijo iz beljakovinskih filamentov in ki omogo\xc4\x8dajo vtok limfe iz tkiva. Ko prostornina intersticijske teko\xc4\x8dine naraste, se pore med endotelijskimi celicami zaradi raztezanja pove\xc4\x8dajo, zato lahko ve\xc4\x8d teko\xc4\x8dine vstopi v kapilaro. Poseben sistem zaklopk, podobno kot v venah, je odgovoren za pretok limfe v \xc5\xbeeleno smer in prepre\xc4\x8duje njeno vra\xc4\x8danje v tkivo. Mezgovne lasnice imajo med seboj \xc5\xa1tevilne povezave (anastomoze) in tako tvorijo zelo fino mre\xc5\xbeje._NEWLINE_Limfa se iz lasnic izteka v ve\xc4\x8dje mezgovnice, v katerih so zaklopke in \xc5\xbeilna stena iz gladke mi\xc5\xa1i\xc4\x8dnine in so kr\xc4\x8dljive oziroma kontraktilne. Gre za aferentne mezgovnice, v katerih se vzdol\xc5\xbe njene dol\xc5\xbeine zbira limfa iz ve\xc4\x8d in ve\xc4\x8d mezgovnih lasnic ter naposled dose\xc5\xbee bezgavko. Limfa zapusti bezgavko po eferentni mezgovnici, ki vodi bodisi do naslednje bezgavke (kot aferentna mezgovnica doti\xc4\x8dne druge bezgavke) ali pa na koncu v veliki mezgovnici oziroma mezgovoda, po katerih se steka v venski sestav. Mezgovoda sta dva, desni mezgovod (desni limfni vod) in prsni mezgovod (torakalni limfni duktus). Desni mezgovod zbira limfo iz desne polovice glave in vratu, roke in desne strani prsnega ko\xc5\xa1a in praviloma nastane z zdru\xc5\xbeitvijo desnega jugularnega trunkusa, desnega subklavijskega trunkusa in desnega bronhomediastinalnega trunkusa ter se izliva v desni venski kot. Prsni mezgovod je najve\xc4\x8dja mezgovnica v telesu; za\xc4\x8dne se s hilusno cisterno in vodi limfo iz spodnjih udov, organov v trebu\xc5\xa1ni votlini in medenici, iz levega dela prsnega ko\xc5\xa1a, levega zgornjega uda in levega dela glave in vratu. Izliva se v levi venski kot._NEWLINE_Za razliko od krvnih obto\xc4\x8dil mezgovna obto\xc4\x8dila niso zaprt sistem in nimajo osrednje \xc4\x8drpalke. Kljub nizkemu tlaku limfe se le-ta v mezgovnicah pretaka zaradi peristaltike (ki je posledica izmenjujo\xc4\x8dih se kontrakcij in relaksacij gladke mi\xc5\xa1i\xc4\x8dnine v stenah), prisotnosti zaklopk ter pritiskanja nanje s strani sosednjih skeletnih mi\xc5\xa1ic in pulzirajo\xc4\x8dih arterij.'